Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: arra a rendőrségről szóló 1994. évi XXXIV. törvény (Rtv.)
Paragraph Index: 933

1997. augusztus közepétől számos állampolgár, kamara és más érdekképviseleti szerv fordult írásban és telefonon az adatvédelmi biztoshoz, kifogásolva az Adó- és Pénzügyi Ellenőrzési Hivatal területi igazgatóságai által az adózó polgárok meghatározott körének postázott — az 1996. évi személyi jövedelemadó-bevallás kiegészítésére felszólító — levelet, illetve annak mellékleteként megküldött Nyilatkozatot. Az érintettek, illetve az őket képviselő szervezetek beadványaikban részletesen felsorolták a kérdőív jellegű Nyilatkozat megszületésével, postázásával, a kitöltésre való felszólítás módjával, továbbá a Nyilatkozatban igényelt adatok jellegével és körével, valamint a Nyilatkozatok várható utóéletével kapcsolatos alkotmányossági és adatvédelmi kifogásaikat. Vitatták a nyilatkozattételre felszólított adózói kör kiválasztásának módját, az annak alapjául szolgáló pénzügyminisztériumi irányelvet is. II. Az eljárás előzményei Az Adó- és Pénzügyi Ellenőrzési Hivatal elnökének kérésére az adatvédelmi biztos és munkatársai az év elejétől folyamatosan — írásos véleményezéssel és konzultációkkal — részt vettek a Nyilatkozat formálásában. A véleményezésre megküldött első változattal kapcsolatban 1997. február 27-én az alábbiakat fogalmaztuk meg: „1. Az adózás rendjéről szóló törvény felhatalmazása alapján készült Nyilatkozat nyomtatvány az adatkezelés több elvének, így mindenekelőtt a célhoz kötöttség és az adatok minőségére vonatkozó követelményeknek nem felel meg. Túlmutat azon a törvényben meghatározott célon, hogy a magánszemély „az adóévben szerzett összes jövedelem (be- 1999/18/II. szám vétel) felhasználásáról (kiadásáról, ráfordításáról, befektetéséről), továbbá annak forrásairól tegyen nyilatkozatot”, mivel a Nyilatkozatban szereplő kérdések más magánszemélyre (például az adózó polgárral közös háztartásban élőkre) is vonatkoznak. Ezzel sérti azt a törvényi követelményt is, miszerint csak olyan személyes adat kezelhető, amely az adatkezelés céljának megvalósulásához elengedhetetlen, a cél elérésére alkalmas, és csak annyi adatot lehet kezelni, amennyi a cél megvalósulásához szükséges. A Nyilatkozatban igényelt adatok széles köre annak a törvényi előírásnak sem felel meg teljes mértékben, amely az adatfelvétel tisztességes módjára, és a kezelt adatok pontos, teljes és időszerű voltára utal. Nehezen tekinthető korrektnek egy olyan adatigénylés, amely részletes — „hitelt érdemlően” igazolt — elszámolást kér visszamenőlegesen (!) olyan kiadási tételekről, amelyeket sok esetben nem is az érintett adózó polgár teljesített.

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes